Správa
o plnení programu ďalšieho rozvoja ochrany obyvateľov 
Slovenskej republiky proti chemickým zbraniam  do roku 2007

Ministerstvá v uplynulom roku 2005 pokračovali v plnení úloh programu ďalšieho rozvoja ochrany obyvateľov Slovenskej republiky proti chemickým zbraniam do roku 2007 (ďalej len „program”) podľa Harmonogramu plnenia uznesenia vlády Slovenskej republiky číslo 1325 z 11. decembra 2002, v ktorom sú rozpracované úlohy na časové obdobie rokov od 2004 do 2007.
Zainteresované ministerstvá plnili v roku 2005 úlohy, na ktoré boli len čiastočne  zabezpečené finančné prostriedky a úlohy organizačného charakteru nevyžadujúce si finančné krytie. Na realizáciu programu zainteresované ministerstvá v prevažnej miere vyčleňovali finančné prostriedky z vlastného rozpočtu. 
Vyhodnotenie úloh začína v materiáli bodom III.1., pretože program v I. časti špecifikuje len obsah programu a v II. časti sú uvedené základné pojmy. Číslovanie úloh je podľa programu. Úlohy, ktorých plnenie bolo do roku 2004 a boli splnené v stanovenom termíne,  nie sú už vyhodnocované.
V rámci programu zainteresované ministerstvá  plnili úlohy:

III.	Prevencia

1.	Zabezpečiť osvetu obyvateľov v ochrane proti použitiu chemických zbraní

Ministerstvo školstva Slovenskej republiky na základných a stredných školách trvalo  zabezpečovalo vyučovanie problematiky civilnej ochrany prostredníctvom inovovaného učiva „Ochrany človeka a prírody” a „Ochrana a obrana človeka". Bola vydaná „Príručka civilnej ochrany pre riaditeľov škôl“ a priebežne bola zabezpečovaná distribúcia odborného časopisu civilnej ochrany „Revue civilnej ochrany”. Prostredníctvom elektronických nosičov boli poskytnuté odborné pokyny určené na vypracovanie dokumentácie, zabezpečenie opatrení civilnej ochrany a na ďalšie odborné vzdelávanie v strediskách vzdelávania civilnej ochrany Ministerstva vnútra Slovenskej republiky. Zabezpečenie uvedených úloh programu financovalo Ministerstvo školstva Slovenskej republiky z vlastných prostriedkov. 
Vzhľadom na to, že z kapitoly Ministerstva zdravotníctva  Slovenskej republiky nebol pridelený dostatok finančných prostriedkov v roku 2005, nemohla byť zabezpečená príprava osvetového letáka.
Ministerstvo vnútra Slovenskej republiky v spolupráci s miestnymi orgánmi štátnej správy zabezpečilo distribúciu zostávajúcich výtlačkov príručky pre obyvateľstvo „Ochrana obyvateľov pred možnými následkami chemického terorizmu a biologického terorizmu” do rodín a organizácií. Na úseku ochrany obyvateľstva sa zabezpečovala osveta obyvateľov formou prednášok zameraných na protichemickú ochranu. V masovokomunikačných prostriedkoch na národnej a regionálnej úrovni boli uverejňované články v tlači, pravidelne v časopise REVUE CO. Krajské úrady a obvodné úrady cestou masovokomunikačných prostriedkov zabezpečovali odvysielanie relácií s problematikou ochrany obyvateľstva proti chemickým zbraniam. 
Ministerstvo obrany Slovenskej republiky plnilo úlohu vykonávaním praktických nácvikov odovzdávania správ o radiačnej, chemickej a biologickej situácii v mesiacoch február, apríl a september 2005 v rámci všetkých zložiek Ozbrojených síl Slovenskej republiky. Uskutočnili sa štyri kurzy ATP-45B a deviati príslušníci sa zúčastnili medzinárodného kurzu inštruktorov Organizácie pre zákaz chemických zbraní (ďalej len „OPCW“). 
Ministerstvo hospodárstva Slovenskej republiky  vykonalo školenie o ochrane proti chemickým zbraniam pre zamestnancov ministerstva v rámci školenia civilnej ochrany zamestnancov k ochrane a sebaochrane.
Ministerstvo dopravy, pôšt a telekomunikácií Slovenskej republiky všetkým zamestnancom poskytlo elektronickou formou príručku Ministerstva vnútra Slovenskej republiky „Čo má každý vedieť v prípade ohrozenia” a táto príručka bola prezentovaná na odbornom zhromaždení útvarov krízového riadenia subjektov hospodárskej mobilizácie v pôsobnosti Ministerstva hospodárstva Slovenskej republiky. 

2.	Zabezpečiť vykonanie analýzy rizík ohrozenia obyvateľov a objektov ako možných cieľov chemického terorizmu

Ministerstvo vnútra Slovenskej republiky prostredníctvom plánovacej ročnej dokumentácie na úseku civilnej ochrany koordinuje pravidelnú aktualizáciu analýzy územia krajských úradov a obvodných úradov z hľadiska možných mimoriadnych udalostí. 

3.	Zabezpečiť kontrolu opatrení kolektívnej ochrany vyplývajúcich z  vykonanej analýzy rizík ohrozenia obyvateľov a objektov s vysokou koncentráciou osôb ohrozených v prípade použitia  chemických zbraní teroristickým spôsobom

V súvislosti s nadobudnutím účinnosti vyhlášky Ministerstva vnútra Slovenskej republiky č. 598/2004 Z. z., ktorá novelizovala vyhlášku Ministerstva vnútra Slovenskej republiky č.75/1995 Z. z. o zabezpečovaní evakuácie v znení neskorších predpisov, boli v priebehu roka 2005 dané do súladu opatrenia evakuácie. V rámci plnenia úloh policajného zboru bolo novelizované nariadenie ministra vnútra týkajúce sa odborného zabezpečenia evakuácie a následne boli aktualizované plány poriadkového a bezpečnostného zabezpečenia. V zmysle platnej legislatívy bolo vykonané upresnenie plánov evakuácie a plánov ukrytia     so stavom k 31. 12. 2005. Na úseku kolektívnej ochrany obyvateľstva ukrytím bola hlavná pozornosť zameraná na zachovanie úkrytového fondu v zmysle vyhlášky Ministerstva vnútra Slovenskej republiky č. 297/1994 Z. z. o stavebno-technických požiadavkách na stavby           a o technických podmienkach zariadení vzhľadom na požiadavky civilnej ochrany v znení neskorších predpisov. Celkovo bola revízia vykonaná u  709 ks kolektívnych filtrov.             Na úseku evakuácie a ukrytia boli vykonávané kontroly podľa schválených plánov kontrolnej činnosti na rok 2005.

4.	Zúčastňovať sa výmeny informácií o chemickom terorizme na medzinárodnej úrovni

Ministerstvo zahraničných vecí Slovenskej republiky sa zúčastňuje na činnosti pracovnej skupiny Rady Európskej únie k medzinárodným aspektom terorizmu (COTER), konferencií a seminárov venovaných problematike chemického terorizmu a primeraným spôsobom poskytuje relevantné informácie zainteresovaným subjektom v Slovenskej republike. Ministerstvo sledovalo problematiku medzinárodných sankcií a v rámci svojej pôsobnosti poskytovalo a poskytuje relevantné informácie z rokovaní orgánov Európskej únie a Organizácie Spojených národov orgánom Slovenskej republiky, ktorých sa implementácia medzinárodných sankcií dotýka.

5.	Zabezpečiť monitorovanie domácej a  medzinárodnej situácie z hľadiska možnej hrozby použitia chemických zbraní teroristickým spôsobom pre potrebu informovania obyvateľov

Ministerstvo vnútra Slovenskej republiky v rámci každodennej výmeny informácií a poznatkov cestou Národnej ústredne Interpol a Europol v roku 2005 neprijalo žiadne správy o možnej hrozbe použitia chemických zbraní teroristickým spôsobom. Prienik signálu z hľadiska možnej hrozby domáceho a medzinárodného použitia chemických zbraní teroristickým spôsobom je zabezpečovaný cestou jednotlivých základných útvarov policajného zboru cez operačné strediská okresných riaditeľstiev a následne aj vnútorných odborov krajských riaditeľstiev na ústredné operačné stredisko. V tejto oblasti nie sú doriešené konkrétne úlohy týkajúce sa informačného toku a zabezpečenia prípravy policajtov a zamestnancov, ktorí budú za prienik týchto informácií zodpovedať a vykonávať následné opatrenia. 
Ministerstvo obrany  Slovenskej republiky plnilo úlohy priebežne v súlade so zákonom č. 198/1994 Z. z. o vojenskom spravodajstve, prostredníctvom vojenského obranného spravodajstva. Spôsob  ich konkrétnej realizácie podlieha ochrane utajovaných skutočností podľa zákona č. 215/2004 Z. z..

6.	Zabezpečiť odbornú prípravu špecialistov prvého zásahu

Na základe dohody Ministerstva vnútra Slovenskej republiky s Ministerstvom obrany Slovenskej republiky sa mal uskutočniť výcvik špecialistov so skutočnými toxickými chemickými látkami vo výcvikovom zariadení Ozbrojených síl Slovenskej republiky, avšak z dôvodu rekonštrukcie cvičiska nebolo možné tento výcvik vykonať. Zabezpečená bola teoretická príprava určených policajtov. Pod gesciou Ministerstva vnútra Slovenskej republiky sa uskutočnilo medzinárodné taktické cvičenie krízového manažmentu „Bratislava 2005“ ako súčasť medzinárodného cvičenia manažmentu NATO „CMX 2005“, ktoré bolo zamerané na riešenie krízovej situácie po úniku toxickej chemickej látky v železničnom depe. Personál kontrolných chemických laboratórií civilnej ochrany (ďalej len „laboratóriá civilnej ochrany“) sa zúčastnil medzinárodných cvičení „EUPOLEX 2005“ v Poľskej republike, cvičenia „INEX 3“ v Českej republike a súčinnostných cvičení s orgánmi miestnej štátnej správy so zapojením špecialistov prvého zásahu, zameraných na protichemickú ochranu. Ministerstvo vnútra Slovenskej republiky v súčinnosti s Krajským úradom v Košiciach a v spolupráci s Maďarskou republikou, Ukrajinou a Poľskom pripravilo a realizovalo medzinárodné cvičenie „Košice 2005“, počas ktorého boli precvičené aj úlohy spojené s vykonaním záchranných prác po teroristickom útoku s následným únikom nebezpečných látok. Príslušníci Hasičského a záchranného zboru absolvovali pravidelnú prípravu v zariadení Ministerstva vnútra Slovenskej republiky v Slovenskej Ľupči, zúčastnili sa týždenného kurzu vo Francúzsku a  konferencie „FIRECO 2005“. Zamestnanci laboratórií civilnej ochrany  sa zúčastnili prípravy špecialistov OPCW. Zamestnanci Ministerstva vnútra Slovenskej republiky a zamestnanci orgánov miestnej štátnej správy na úseku civilnej ochrany sa zúčastnili na cvičení „INTEX 2005“, ktoré bolo zamerané na vyhodnocovanie následkov použitia zbraní hromadného ničenia v rámci NATO.
Ministerstvo obrany Slovenskej republiky precvičilo  v  odbornej taktickej prípravy jednotiek radiačnej, chemickej a biologickej ochrany úlohy varovania, monitorovania a dekontaminácie, a to aj v rámci medzinárodného cvičenia s jednotkami rakúskeho Bundesheeru „Kooperácia 2005“, poľného výcviku a výcviku jednotiek s toxickými chemickými látkami. 
Ministerstvo zdravotníctva Slovenskej republiky zabezpečilo pre zamestnancov zahraničnú odbornú stáž na analýzu nebezpečných látok v životnom prostredí a potravinách vo Francúzsku a v Nemecku, pracovníci úradov verejného zdravotníctva sa pravidelne zúčastňovali odborných podujatí – seminárov, školení a konferencií zameraných                   na problematiku detekcie chemických látok v životnom prostredí. Na tieto činnosti sa použili finančné prostriedky v objeme 100 tis. Sk. 
Ministerstvo dopravy, pôšt a telekomunikácií Slovenskej republiky neplnilo túto úlohu vzhľadom na novú organizačnú štruktúru Technickej ochrany a obnovy železníc Žilina, ktorou bola skupina špecialistov prvého zásahu zrušená. 
Ministerstvo pôdohospodárstva Slovenskej republiky nepripravuje osobitné skupiny špecialistov prvého zásahu.  Pracovné výjazdové skupiny veterinárnej a potravinovej správy  vykonávajú  konkrétnu odbornú činnosť spojenú so záchranou, lokalizáciou a likvidáciou ohniska výskytu chorôb a epidémií. Pracovníci veterinárnej a potravinovej správy sú svojou činnosťou a formou stanovenou v „Pohotovostných plánoch“ špecialistami prvého zásahu, ktorí sú odborne a materiálne pripravení a vybavení riešiť situáciu  ako napríklad výskyt slintačky, krívačky, ale nie na krízové situácie vzniknuté použitím toxických chemických látok. V oblasti rastlinolekárstva a prevencie rastlinnej výroby sú využívané informácie, ktoré sú monitorované a vyhodnocované celoplošne. V rámci odbornej prípravy v protichemickej ochrane rastlín má každý subjekt osobu odborne spôsobilú pre prácu s jedmi. 

7.	Zabezpečiť odbornú prípravu zodpovedných zamestnancov v protichemickej ochrane na úrovni ústredných orgánov štátnej  správy, miestnej štátnej správy, vyšších územných celkov a miestnej samosprávy

Zamestnanci Ministerstva vnútra Slovenskej republiky a orgánov štátnej správy            na úseku civilnej ochrany sa pravidelne zúčastňovali odbornej prípravy a seminárov zameraných na protichemickú problematiku, ako aj kurzov zameraných na vyhodnocovanie a zasielanie správ podľa predpisu Allied Tactical Publication 45 (ATP- 45). V roku 2005 sa uskutočnila odborná príprava zamestnancov odborov krízového riadenia krajských úradov a zamestnancov samosprávnych krajov. Taktiež sa uskutočnila odborná príprava tajomníkov krízových štábov krajských riaditeľstiev Policajného zboru. Pre príslušníkov Hasičského a záchranného zboru bola zabezpečená odborná príprava formou tematického seminára. Ministerstvo vnútra Slovenskej republiky koordinovalo činnosť krajských úradov   a obvodných úradov, ktoré zabezpečili pripravenosť síl a prostriedkov chemického prieskumu a protichemickej ochrany. Vykonali tiež preškolenie vedúcich jednotiek chemického prieskumu – mobilných skupín analytického zisťovania, preškolenie štábov civilnej ochrany obcí, podnikateľov a jednotiek, ktoré je možné v prípade použitia toxických chemických látok využiť na záchranné práce na ohrozenom, resp.  postihnutom území. 
Ministerstvo pôdohospodárstva Slovenskej republiky pripravilo a vykonalo odbornú prípravu zamestnancov odboru krízového riadenia a krajských veterinárnych a potravinových správ. Boli vykonané pravidelné prípravy pracovníkov poverených úlohami obrany a ochrany. 
Ministerstvo zahraničných vecí Slovenskej republiky zabezpečuje prípravu zamestnancov v protichemickej ochrane v predvýjazdovej príprave pracovníkov ministerstva, ktorí sú vyslaní do zahraničia.
Ministerstvo dopravy, pôšt a telekomunikácií Slovenskej republiky zabezpečilo prípravu zodpovedných zamestnancov v protichemickej ochrane vo vzdelávacom a technickom ústave civilnej ochrany.

8.	Zabezpečiť doplnenie plánov ochrany obyvateľstva, havarijných plánov               a traumatologických plánov  o protichemickú ochranu

V roku 2005 bola príslušnými ministerstvami zabezpečená pravidelná aktualizácia  plánov ochrany obyvateľstva, havarijných plánov a traumatologických plánov. 

9.	Zabezpečiť vytvorenie skupiny expertov na národnej úrovni, koordinujúcej výskum      a vývoj v  oblasti moderných technológií týkajúcich sa protichemickej ochrany            a ochrany životného prostredia, modernizáciu materiálového a technického vybavenia, využívanie poznatkov vedy a ich implementáciu do praxe

Ministerstvo vnútra Slovenskej republiky ako gestor programu zabezpečil vytvorenie skupiny expertov na národnej úrovni, do ktorej zainteresované rezorty delegovali odborníkov z  oblastí chémie. V roku 2005 bol vypracovaný a schválený štatút tejto skupiny, boli vydané menovacie dekréty jednotlivým členom. Na základe námetov členov boli prerokované návrhy na rozvoj činnosti v oblasti protichemickej ochrany a ďalšieho smerovania koordinácie protichemických, protiradiačných a protibiologických opatrení na ochranu obyvateľstva na úrovni orgánov ústrednej štátnej správy. Členovia skupiny expertov  predložili aj návrhy na skvalitnenie činnosti, najmä pri výcviku detekcie toxických chemických látok jednotlivými monitorovacími zložkami a v oblasti realizácie cvičení zameraných na problematiku protichemickej ochrany. V rámci Ministerstva vnútra Slovenskej republiky na úseku ochrany pred požiarmi bola modernizovaná zásahová mobilná technika obstaraním troch automobilov určených na likvidáciu ekologických havárií a materiálové a technické vybavenie bolo doplnené o izolačné dýchacie prístroje a protichemické pretlakové odevy.

10.	Preveriť stav zásob antidot pre obyvateľstvo a  špecialistov prvého zásahu proti chemickým zbraniam

Úloha bola splnená v predchádzajúcich rokoch. Antidotá pre obyvateľstvo a špecialistov prvého zásahu plánujú zainteresované ministerstvá v ďalších rokoch pravidelne obmieňať a dopĺňať.

11.	Zabezpečiť vytvorenie databanky obsahujúcej informácie o  prostriedkoch individuálnej a kolektívnej ochrany, detekcie a dekontaminácie, zdravotníckej pomoci proti účinkom toxických chemických látok, o plánovaných činnostiach v Slovenskej  republike nezakázaných Dohovorom o zákaze chemických zbraní, o  stave  ničenia  zásob chemických zbraní vo svete

Ministerstvo hospodárstva Slovenskej republiky vytvorilo databanku v rozsahu základných údajov o sledovaných chemických látkach v textovej podobe. Splnenie úlohy bolo zabezpečené v  stanovenom termíne. Vzhľadom na časovú náročnosť a materiálne vybavenie, informácie nie sú spracované do digitálnej formy. 
Ministerstvo vnútra Slovenskej republiky program geografického informačného systému civilnej ochrany (CIPREGIS) a jeho databázy v roku 2005 vzhľadom na pridelené finančné prostriedky nerozširovalo, bola vykonaná pravidelná aktualizácia údajov.

12.	Zabezpečiť plnenie relevantných legislatívnych opatrení

Ministerstvo spravodlivosti Slovenskej republiky priebežne preveruje pripravované relevantné právne normy v súvislosti s platnou právnou úpravou v oblasti trestnej zodpovednosti za teroristický útok s použitím chemických zbraní a  taktiež aplikáciu ustanovení Dohovoru o Europole, ktorý upravuje medzinárodnú koordináciu aj v oblasti prevencie a boja proti tomuto druhu terorizmu, ktorý pre Slovenskú republiku nadobudol platnosť dňom 1. 8. 2004. 

IV.	Detekcia, výstražný systém a monitorovanie 

1.	Zabezpečiť modernizáciu vybavenia predurčených stacionárnych a  mobilných laboratórií potrebnou prístrojovou technikou 

Ministerstvo vnútra Slovenskej republiky na úseku ochrany pred požiarmi zabezpečilo meraciu techniku a detekčné súpravy pre záchranné brigády Hasičského a záchranného zboru v Malackách, Humennom a Žiline. Nákup špeciálnych vozidiel pre stacionárne a mobilné laboratóriá bude závisieť od pridelených finančných prostriedkov. Úlohu sa nepodarilo splniť vzhľadom na to, že finančné prostriedky neboli pridelené v požadovanej výške.
Ministerstvo obrany Slovenskej republiky obstaralo 2 súpravy prenosných chemických laboratórií. 
Ministerstvo zdravotníctva Slovenskej republiky v roku 2005 uviedlo do prevádzky kvapalinový chromatograf s hmotnostným detektorom na sledovanie chemických látok v potravinách, zaviedli sa metódy na stanovenie cyanotoxínov, pesticídov a iných látok v zložkách životného prostredia. Na spracovanie rôznych typov vzoriek pri zisťovaní chemických škodlivín v ovzduší, vode a potravinách boli zakúpené zariadenia v hodnote     800 tis. Sk. Na zabezpečenie výkonu analýz a testov a na zabezpečenie ochrany pracovníkov boli zakúpené chemikálie a špeciálny zdravotnícky materiál v hodnote 800 tis. Sk. V súvislosti so zabezpečením postupu orgánov na ochranu zdravia v prípade ohrozenia zdravotnej nezávadnosti vody určenej na hromadné zásobovanie obyvateľstva pitnou vodou bol vypracovaný materiál o pripravenosti Národného referenčného centra pre ekotoxikológiu. Rezortu zdravotníctva chýba plynový chromatograf s hmotnostným detektorom  na analýzy neznámych chemických škodlivín v ovzduší a v potravinách a  aparatúra na odbery ovzdušia v celkovej hodnote 6,5 milióna Sk, o ktoré boli krátené plánované prostriedky na rok 2004.

2.	Zabezpečiť modernizáciu programu na prognózovanie vývoja šírenia toxických chemických látok v prípade útoku teroristickým spôsobom

Ministerstvo vnútra Slovenskej republiky na úseku civilnej ochrany vytvorilo štruktúru a základné požiadavky programu, avšak z finančných dôvodov úloha nebola zrealizovaná.
Ministerstvo obrany  Slovenskej republiky úlohu na technickú podporu a rozšírenie softvéru na NBC Analysis a projekt VYMOB  zrealizovalo vo výške 43 mil. Sk a v posádke Rožňava vybudovalo učebňu na výcvik ATP-45.

3.	Zabezpečiť pokračovanie rozvoja metódy - princípu diaľkovej detekcie prítomnosti toxických chemických látok v ovzduší, súčasne modernizovať technické prostriedky

Ministerstvo obrany Slovenskej republiky v roku 2005 zabezpečilo nákup diaľkových detektorov a bola začatá etapa prípravy ich aplikácie na použitie v mobilných prostriedkoch. Celková výška realizovaných finančných prostriedkov v roku 2005 predstavuje 10 mil. Sk. 

4.	Zabezpečiť zriadenie referenčného chemického laboratória na identifikáciu neznámych toxických chemických látok. 

Ministerstvo obrany  Slovenskej republiky začalo výstavbu referenčného chemického laboratória na identifikáciu neznámych toxických látok, s predpokladaným termínom ukončenia v roku 2006. V súčasnosti je hotová hrubá stavba laboratória a práce pokračujú podľa harmonogramu. Z celkovej výšky vyčlenených finančných prostriedkov v sume        cca 74 mil. Sk bolo v roku 2005 preinvestovaných 45 mil. Sk.

5.	Zabezpečiť získavanie a  vzájomnú výmenu informácií o chemickom terorizme a ich vyhodnocovanie 

Ministerstvo vnútra Slovenskej republiky iniciovalo operatívne  kontakty so Slovenskou informačnou službou a Vojenskou spravodajskou službou.  Na základe žiadosti Ministerstva zahraničných vecí Slovenskej republiky dňa 17.1.2005 zriadilo národný kontaktný bod pre PSI (Bezpečnostná iniciatíva proti šíreniu zbraní hromadného ničenia), od ktorého sa očakáva zhromažďovanie, analyzovanie a vyhodnocovanie všetkých relevantných informácií týkajúcich sa rizík alebo konkrétnych podozrení na akékoľvek nelegálne manipulácie so zbraňami hromadného ničenia alebo tovarom dvojakého použitia, ktorý môže slúžiť na ich výrobu.
Ministerstvo obrany  Slovenskej republiky plní úlohu priebežne vojenským obranným spravodajstvom v zmysle platného zákona. Spôsob konkrétnej realizácie podlieha ochrane utajovaných skutočností podľa zákona č. 215/2004 Z. z. 
Ministerstvo zdravotníctva Slovenskej republiky zabezpečovalo kontakt a tok informácií medzi svojimi zložkami a útvarmi pre prípad mimoriadnych udalostí, pri ktorých je ohrozené zdravie. V stanovených termínoch a v prípade potreby sa vykonávajú hlásenia o mimoriadnych udalostiach. Určené sú kontaktné osoby, spôsob komunikácie a následné postupy na ochranu zdravia obyvateľstva v krízových situáciách pri chemickom ohrození. 
Ministerstvo hospodárstva Slovenskej republiky v spolupráci s Ministerstvom vnútra Slovenskej republiky pripravilo a zabezpečilo seminár OPCW k organizácii výcviku členských štátov, ktorého sa zúčastnili špecialisti z dotknutých rezortov a zástupcovia ministerstva sa zúčastnili seminára ASSITEXE II organizovanom OPCW na Ukrajine. Bolo zabezpečené získavanie a vzájomná výmena informácií a dokumentov týkajúcich sa opatrení boja proti chemickému terorizmu, vykonávaných v rámci OPCW, NATO a EÚ medzi súčinnostnými rezortmi. Výmena informácií ide zatiaľ iba smerom z OPCW prostredníctvom Ministerstva hospodárstva Slovenskej republiky cestou národného orgánu Slovenskej republiky na Ministerstvo obrany Slovenskej republiky a Ministerstvo vnútra  Slovenskej republiky. Na realizáciu týchto úloh boli použité finančné prostriedky vo výške 198 tis. Sk.

6.	Zabezpečiť varovanie a informovanie obyvateľov o  hrozbe použitia chemických zbraní a prijatých opatreniach

V roku 2005 modernizácia integrovaného systému varovania obyvateľstva v Slovenskej republike nepokračovala z dôvodu, že akcia nebola zaradená medzi priority Ministerstva vnútra Slovenskej republiky. Zabezpečovalo sa vykonávanie servisu prostriedkov hlásnej služby civilnej ochrany a prepájanie dispečerských pracovísk autonómnych systémov varovania a vyrozumenia s krajskou sieťou sirén. Ministerstvo vnútra Slovenskej republiky koordinovalo a zabezpečovalo pravidelné mesačné preskúšanie sirén. 

V.	Individuálna a kolektívna ochrana

1.	Zabezpečiť špeciálne prostriedky individuálnej ochrany pre tímy špecializovaných pracovísk vystavených pôsobeniu toxických chemických látok pri vykonávaní záchranných prác 

Ministerstvo vnútra Slovenskej republiky  zabezpečilo nákup protichemických odevov, ktoré sú potrebné na zásahovú činnosť a chemikálií na dekontamináciu. Pre skupinu zisťovania chemických a rádiologických látok a pre personál mobilného laboratória civilnej ochrany bol zabezpečený nákup jednotných ochranných odevov. Boli vykonané skúšky prostriedkov individuálnej ochrany, podľa potreby boli dopĺňané chýbajúcimi súčasťami ako napr. filtrami a pod. Na plnenie týchto úloh Ministerstva vnútra Slovenskej republiky bolo pridelených a vyčerpaných 500 tis. Sk.
Ministerstvo obrany Slovenskej republiky zrealizovalo nákup špeciálnych prostriedkov na individuálnu ochranu (ochranné masky, puzdrové ochranné filtre na toxické chemické látky, puzdrové ochranné filtre na nebezpečné chemické látky, ochranné protichemické odevy, filtračné ochranné obleky  a ochranné pláštenky) v objeme finančných prostriedkov cca 166 mil. Sk. 
Ministerstvo zdravotníctva Slovenskej republiky má na individuálnu ochranu pracovníkov špecializovaného tímu dočasne k dispozícii ochranné odevy s protichemickou  a protibiologickou ochranou, zakúpené z prostriedkov vlastného rozpočtu. Ochranné odevy sú používané v  laboratóriu vysokovirulentných nákaz. 

2.	Zabezpečiť na základe analýzy antidotá, liečivá, diagnostiká, laboratórne chemikálie a chemikálie na dekontamináciu osôb

Ministerstvo zdravotníctva Slovenskej republiky nakúpilo antidotá a liečivá - sady autoinjektorov s antidotom vo výške finančných prostriedkov 800 tis. Sk. V roku 2003 bol zakúpený špeciálny zdravotnícky materiál, ktorý má spotrebný charakter a je nevyhnutné ho dopĺňat a obnovovať, na čo neboli schválené potrebné finančné prostriedky.
Ministerstvo obrany Slovenskej republiky na nákup a obmenu antidot proti nervovoparalytickým látkam a obmenu existujúcich individuálnych protichemických balíčkov vyčlenilo 7,4 mil. Sk. Z týchto prostriedkov boli zakúpené transdermálne antidota proti nervovoparalytickým látkam – TRANSANT a IPB.

3.	Zabezpečiť ochranu vybraných vodných zdrojov podzemnej a povrchovej vody a vodárenských zariadení, objektov potravinárskeho priemyslu a veľkoskladov potravín, zabezpečenie monitorovania kvality vody pre pitné účely vrátane prístrojovej techniky a chemikálií 

Ministerstvo pôdohospodárstva Slovenskej republiky úlohu „zabezpečiť ochranu vybraných objektov potravinárskeho priemyslu” nemôže zabezpečiť, keďže všetky potravinárske subjekty sú privátne a ministerstvo nemá voči nim zakladateľskú funkciu. 
Ministerstvo životného prostredia Slovenskej republiky pri plnení úloh po prechode niektorých kompetencií v oblasti vodného hospodárstva a po transformácií štátnych podnikov vodární a kanalizácií na vodárenské akciové spoločnosti sa zameralo na ochranu vybraných vodných zdrojov podzemnej a povrchovej vody a vodárenských zariadení v systéme hospodárskej mobilizácie. Základnú ochranu šiestich vodárenských nádrží a desiatich vodných zdrojov vykonáva šesť subjektov hospodárskej mobilizácie z vlastného rozpočtu. Ministerstvo nie je zriaďovateľom vodárenských spoločností, ktoré sú akciovými spoločnosťami a nemá vplyv ani na ich hospodársku činnosť, ktorej súčasťou je aj zabezpečenie monitorovania kvality vody pre pitné účely vrátane prístrojovej techniky a chemikálií.
Ministerstvo zdravotníctva Slovenskej republiky zriadilo v svojej pôsobnosti Národné referenčné centrum pre ekotoxikologické testy, ktoré bude zabezpečovať testy toxicity pri chemickom ohrození pitných vôd. Hlavný hygienik Slovenskej republiky vydal metodické usmernenie na zabezpečenie ochrany obyvateľstva pred použitím chemicky ohrozených pitných vôd pre hromadné zásobovanie, na výkon kontroly zdrojov a vodovodných systémov, na odber vzoriek na laboratórne vyšetrenie a výkon ekotoxikologických testov. Do prevádzky bol uvedený kvapalinový chromatograf s hmotnostným detektorom na kontrolu prítomnosti nebezpečných chemických látok v potravinách a pitných vodách a boli zavedené  nové metódy chemických analýz. Špeciálny zdravotnícky materiál, chemikálie a sklo na ekotoxikologické testy a zisťovanie škodlivých látok v požívatinách v prípade ohrozenia sa zabezpečoval z prostriedkov vlastného rozpočtu. 
Ministerstvo obrany  Slovenskej republiky vykonávalo monitorovanie kvality vody pre pitné účely prostredníctvom Vojenského ústavu hygieny a epidemiológie pravidelne po celý rok. Požadované finančné prostriedky na náklady nového prístrojového vybavenia neboli pridelené,  monitorovanie bolo financované z prostriedkov pridelených na prevádzku v roku 2005. 
Ministerstvo vnútra Slovenskej republiky  pokračovalo v zdokonaľovaní a rozširovaní inštrumentálnych metód zameraných na vybrané toxické chemické látky a na kvantitatívnu aj kvalitatívnu analýzu. Bola vytvorená vlastná databáza širokého spektra toxických chemických látok. 

4.	Zabezpečiť zriadenie vysokošpecializovaného pracoviska pre liečenie zranení spôsobených toxickými chemickými látkami

Ministerstvo zdravotníctva Slovenskej republiky zriadilo a sprevádzkovalo  vysokošpecializované pracovisko pre liečenie zranení spôsobených toxickými chemickými látkami. Na prístrojové vybavenie chemickej jednotky – nákup centrálneho monitorovacieho systému, 4 ks monitorov vitálnych funkcií a ultrazvukového prístroja boli poukázané finančné prostriedky v celkovej sume 4 mil. Sk až koncom decembra 2005, preto sa v súčasnosti pripravujú podklady pre vypísanie verejného obstarávania a úloha bude zrealizovaná v roku 2006.
Ministerstvo obrany Slovenskej republiky  vyčlenilo priestory pre zriadenie centra pre diagnostiku a liečbu osôb postihnutých pôsobením toxických chemických látok. Plánované finančné prostriedky neboli pridelené a z toho dôvodu ministerstvo požiada o zrušenie úlohy.

VI.	 Vykonanie zásahu pri použití chemických zbraní 

1.	Zabezpečiť vykonanie zásahu záchrannými zložkami pri použití chemických zbraní 
Ministerstvo vnútra Slovenskej republiky vyčleňuje sily a prostriedky podľa spracovaných plánov pomoci a plánov ochrany obyvateľstva v  prípade vzniku mimoriadnej udalosti. V priebehu roka 2005 sa priebežne zabezpečovali zásahy jednotkami Hasičského a záchranného zboru, príslušníkmi Policajného zboru a zamestnancami laboratórií civilnej ochrany. Monitorovanie výskytu chemickej látky v kontaminovanom prostredí a vykonanie dekontaminácie prostriedkov a priestorov budov je realizované v priebehu každého zásahu a súčasne je vykonané i zaistenie a prevoz podozrivej poštovej zásielky, ktorých bolo v roku 2005 zaistených 47.  
Ministerstvo obrany  Slovenskej republiky má v typovom pláne zahrnuté jednotky  radiačnej, chemickej a biologickej ochrany, ktoré sú v prípade potreby predurčené na okamžité nasadenie. 
Ministerstvo zdravotníctva  Slovenskej republiky  má na činnosť pri záchrane osôb zasiahnutých chemickými zbraňami záchranné tímy rýchlej zdravotnej pomoci. V priebehu roka 2005 priebežne zabezpečovalo zásahy vlastnými jednotkami.

2.	Zabezpečiť osobitné bezpečnostné opatrenia na hraniciach a režim na hraničných priechodoch 
Ministerstvo vnútra Slovenskej republiky realizovalo úlohu na základe vykonanej analýzy hlavne na štátnej hranici s Ukrajinou. Pri plnení opatrení na ochranu štátnej hranice sa využíva spolupráca s verejnosťou, s orgánmi štátnej správy a samosprávy predovšetkým v rámci svojej teritoriálnej pôsobnosti. Na vytypovaných miestach a objektoch je posilnená hliadková činnosť príslušníkov Policajného zboru z iných útvarov podľa vývoja aktuálnej bezpečnostnej situácie. V rámci hliadkovej a obchôdzkovej činnosti v služobnom úseku je plne využívaná miestna a osobná znalosť policajtov základných útvarov.  Na štátnej hranici s Maďarskou republikou, Rakúskou republikou a Poľskou republikou sú príslušníkmi Policajného zboru vykonávané bežné kontroly, ktorých režim sa sprísňuje len na základe podozrenia a poznatkov o dovoze, prevoze alebo vývoze zbraní, streliva, výbušnín, ako i omamných, psychotropných a iných nebezpečných látok. Sprísnená hraničná kontrola sa vykonáva na štátnej hranici s Ukrajinou a na medzinárodných letiskách. V rámci zabezpečovania pyrotechnických prehliadok priestorov a objektov a na letiskách a ich priľahlých  častiach sa využívajú aj psovodi spolu so služobnými psami špeciálne vycvičenými na vyhľadávanie výbušnín. Operatívno-pátracia činnosť je zameraná aj na získavanie poznatkov a signálov k možným ohrozeniam obyvateľstva chemickými zbraňami. Získané informácie sú prednostne preverované a v prípade potreby sú prijímané potrebné opatrenia. 
Ministerstvo financií Slovenskej republiky v rámci colnej správy v súčasnom období nemá k dispozícii žiadne monitorovacie alebo detekčné elektronické zariadenie na zistenie nervovoparalytických plynov. Na hraničné priechody sa predpokladá zapožičať uvedené zariadenia od Ozbrojených síl Slovenskej republiky. Vzhľadom na to, že doteraz neboli  vycvičení operátori z radov colníkov, ktorí by tieto prístroje mohli obsluhovať, zapožičanie sa nerealizovalo. Na zabezpečenie úloh bolo rozpočtovaných 250 tis. Sk, ktoré boli zvýšené  o sumu 78 558,- Sk. Tieto prostriedky boli použité na nákup ochranných chemických odevov, masiek a filtrov pre špeciálnu zásahovú jednotku a 12 ks megafónov na zabezpečenie evakuačných opatrení.

3.	Zabezpečiť pochovávanie osôb a likvidáciu uhynutých zvierat
Ministerstva zdravotníctva  Slovenskej republiky sa dotýka problematika dohľadu nad pochovávaním osôb v prípade hromadných úmrtí pri mimoriadnych udalostiach. Z toho dôvodu vypracovalo návrh zákona o pohrebníctve, ktorý bol v roku 2005 schválený v Národnej rade Slovenskej republiky 23. septembra 2005 pod číslom 470. Tento zákon upravuje okrem iného zodpovednosť príslušných zložiek na úseku výkonu pohrebníctva. Orgány miestnej štátnej správy predbežne vytypovali v spolupráci s vyššími územnými celkami v regiónoch  priestory vhodné na pochovávanie väčšieho počtu osôb. Obdobne boli vytypované aj mrchoviská pre uloženie väčšieho počtu uhynutých zvierat.
Ministerstvo pôdohospodárstva Slovenskej republiky plní úlohu  v pôsobnosti Štátnej veterinárnej a potravinovej správy Slovenskej republiky v zmysle zákona č. 488/2002 Z. z. o veterinárnej starostlivosti a o zmene niektorých zákonov. Svoju odbornú činnosť zameriava aj na prevenciu a prípravu veterinárnych opatrení vo forme pohotovostných plánov na jednotlivých stupňoch riadenia. Vlastníci alebo držitelia zvierat majú v zmysle zákona uzatvorené zmluvy s asanačnými ústavmi o likvidácii uhynutých zvierat. Zberné prekladiská uhynutých zvierat sa prevádzkujú v Lieskovci pri Zvolene a v Drienove pri Prešove. Prešovský a košický kraj nedisponuje spracovateľskými kapacitami na spracovanie kadavérov, iba prekladiskom uhynutých zvierat v Drienove. Pre prípad väčšieho množstva uhynutých zvierat bol spracovaný variant umiestnenia kadavérov na mrchovisko s riadenou prevádzkou. Túto nevyhovujúcu situáciu bude potrebné vyriešiť v nasledujúcom období.
Ministerstvo obrany Slovenskej republiky má  vypracované plány na realizáciu pochovávania osôb a likvidáciu uhynutých zvierat.

VII.	Medzinárodná spolupráca 

1.	Zapájať sa do aktivít medzinárodného spoločenstva v boji proti medzinárodnému terorizmu

Zástupcovia Ministerstva zahraničných vecí Slovenskej republiky, Stáleho zastúpenia Slovenskej republiky pri Európskej únii a Ministerstva vnútra Slovenskej republiky sa pravidelne zúčastňujú na činnosti pracovných skupín Rady Európskej únie pre oblasť terorizmu. Informácie a poznatky získané v súvislosti s ich činnosťou sú základom na implementáciu Akčného plánu Európskej únie na boj proti terorizmu v podmienkach Slovenskej republiky. V rámci NATO je Slovenská republika zapojená do plnenia Partnerského akčného plánu boja proti terorizmu a vojenskej koncepcie na ochranu proti terorizmu.
Ministerstvo vnútra Slovenskej republiky sa vzhľadom na nadnárodnú dimenziu terorizmu aktívne podieľa na medzinárodnej spolupráci v tejto oblasti. Táto prebieha hlavne prostredníctvom Národnej ústredne Europol a Interpol, bilaterálnou výmenou informácií        a koordináciou opatrení a v neposlednom rade aj prostredníctvom Policajnej pracovnej skupiny na boj proti terorizmu – PWGT, ktorá pracuje výhradne na základe osobných kontaktov. Slovenská republika aktívne participuje prostredníctvom národných expertov Ministerstva vnútra Slovenskej republiky v pracovných skupinách a výboroch Rady Európskej únie  pre terorizmus. V rámci nich  sa zúčastňuje aj prác na vytváraní medzinárodných ad hoc tímov. Tento projekt je odpoveďou na predpokladané zhoršenie medzinárodnej politickej situácie, charakterizované konfliktami súvisiacimi s etnickými, náboženskými, kultúrnymi a ekonomickými problémami, ktoré sú živnou pôdou pre terorizmus. 
Ministerstvo zdravotníctva Slovenskej republiky participuje na úlohách protichemickej ochrany tým, že  pravidelne získava aktuálne informácie o prípadoch akútnych teroristických hrozieb prostredníctvom systému výmeny informácií o biologických a chemických hrozbách (BICHAT). Na ministerstve bol zriadený kontaktný bod rýchleho výstražného systému pri biologických a chemických hrozbách (RAS BICHAT) na zabezpečenie výmeny informácií medzi členskými štátmi Európskej únie s nepretržitou službou 24 hodín denne. Ministerstvo zdravotníctva Slovenskej republiky menovalo národného experta pre problematiku chemických zbraní, ktorý sa zúčastňuje rokovaní na zasadaní pracovnej skupiny pre chemické zbrane výboru pre zdravotnú bezpečnosť pri komisii Európskej únie. 
Ministerstvo hospodárstva  Slovenskej republiky  v spolupráci s Ministerstvom obrany Slovenskej republiky a Ministerstvom vnútra Slovenskej republiky zorganizovalo medzinárodný kurz protichemickej ochrany a civilnej ochrany, kurz laboratórnych zručností  a výcvik expertov s reálnymi toxickými látkami. Ministerstvo hospodárstva Slovenskej republiky sa zapájalo hlavne do aktivít medzinárodného spoločenstva v boji proti medzinárodnému terorizmu v rámci aktivít OPCW. 

VIII.	Finančné zabezpečenie

V tabuľke sú uvedené finančné prostriedky  na ďalší rozvoj ochrany obyvateľov proti chemickým zbraniam, ktoré boli na program ministerstvami účelovo vyčlenené v rámci vlastnej rozpočtovej kapitoly ministerstva a finančné prostriedky, ktoré použili z vlastného rozpočtu. Ministerstvá prehodnotili a redukovali oproti plánu potrebu finančných prostriedkov na roky 2006 a 2007, finančné prostriedky v tabuľke  sú uvedené vo výške, ktorú by bolo potrebné zabezpečiť na ďalšie plnenie úloh programu.  

P. č.	
Ministerstvo	Požadované
na  2005
(v mil. Sk)
Redukované FP	Pridelené na rok 2005	
Vyčerpané
 v 2005	
2006	
2007	
			Účelovo na program	z rozpočtu minister.				
1.		MV SR	122,3	0,5	0	-	121,25	120,65	
	Spolu		0,5	0,5	241,9	
2.		MO SR	251,086	273,873	0	-	79,0	47,0	
	Spolu		273,873	271,503	126,0	
3.		MP SR	0,75	0	0	-	0,75	0,75	
	Spolu		0	0	1,5	
4.		MZ SR	13,05	6,5	0	-	13,25	12,4	
	Spolu		6,5	6,5	25,65	
5.		MH SR	1,6	0	1,6	-	1,8	1,95	
	Spolu		1,6	1,6	3,75	
6.		MZV SR	0,4	0,4	0	-	0,5	0,6	
	Spolu		0,4	0*	1,1	
7.		MŠ SR	0,5	0	0	-	0,5	0,5	
	Spolu		0	0	1,0	
8.		MDPT SR	0,105	0	0	-	0,105	0,105	
	Spolu		0	0	0,210	
9.		MF SR	0,25	0,25	0,12	-	0,35	-	
	Spolu		0,370	0,370	0,35	
10.		MŽP SR	0	0	0	-	22,0	22,0	
	Spolu		0	0	44,0	
11.	Spolu  2005	
390,041	281,523	1,72	
280,473	-	-	
			283,243		-	
12.	Plán 2006 -2007	-	-	-	206,805	231,255	
					438,06	
									
* čerpanie prostriedkov presunuté na rok 2006 so súhlasom Ministerstva financií Slovenskej republiky

Záver

Z vyhodnotenia programu a uvedenej tabuľky možno konštatovať, že úlohy a opatrenia na zvýšenie informovanosti obyvateľov o spôsobe ochrany proti chemickým zbraniam a úlohy organizačného charakteru boli splnené. Úlohy, ktoré si vyžadovali finančné krytie boli splnené čiastočne, resp. neboli splnené a z toho dôvodu ich ministerstvá neplnia alebo ich plnenie presunuli na roky 2006 a 2007. Realizácia stanovených úloh  v ďalších rokoch si vyžaduje, aby boli  kryté finančnými prostriedkami. Financovanie programu ďalšieho rozvoja ochrany obyvateľov Slovenskej republiky proti chemickým zbraniam v zmysle prijatých uznesení vlády Slovenskej republiky č. 1325/2002 a  č. 318/2003 sa realizuje na základe vyčlenenia si prostriedkov v rámci schválených rozpočtov dotknutých kapitol ministerstiev v súlade s ich kompetenciami a prioritami pri plnení zámeru a cieľov programu. 
Ministerstvá si z  vlastného rozpočtu  na rok 2005  vyčleňovali  finančné prostriedky v rámci možností, avšak vo väčšine prípadov išlo iba o čiastky, ktoré boli potrebné na udržanie tohto programu. Z dôvodu čoraz častejšieho použitia chemických zbraní v zahraničí a pravdepodobnejšieho použitia nebezpečných látok aj na území Slovenskej republiky je potrebné zabezpečiť potrebné vybavenie a prístroje, ktoré dokážu veľmi rýchlo, presne a účinne identifikovať o akú látku ide, ale ich  nákup a zabezpečenie sú finančne náročné. 
Možno konštatovať, že úlohy  uložené uznesením vlády Slovenskej republiky č. 1325 z 11. decembra 2002 k programu ďalšieho rozvoja ochrany obyvateľov Slovenskej republiky proti chemickým zbraniam do roku  2007 boli ministerstvami za hodnotené obdobie splnené len čiastočne. Deficit vo financovaní programu oproti plánu činí za rok 2004  finančné prostriedky vo výške 324, 641 mil. Sk a za rok 2005 finančné prostriedky vo výške 128,398 mil. Sk. Výnimkou je Ministerstvo obrany Slovenskej republiky, ktoré na plnenie programu vyčlenilo najvyšší objem finančných prostriedkov, a tým zabezpečilo splnenie podstatnej časti svojich úloh programu. 
Preto vzhľadom na uvedené skutočnosti navrhujeme vláde Slovenskej republiky termín ukončenia realizácie úloh programu ďalšieho rozvoja ochrany obyvateľov Slovenskej republiky proti chemickým zbraniam do roku 2007 schváleného uznesením vlády Slovenskej republiky č. 1325 z 11. októbra 2002, presunúť do roku 2010. Zainteresované ministerstvá prepracujú Harmonogram plnenia úloh vrátane finančného krytia z rokov 2004 – 2007 na roky 2008 – 2010, okrem Ministerstva obrany Slovenskej republiky, ktoré bude mať úlohy v uvedenej oblasti splnené v časovom horizonte do roku 2007.